b'\n_START_ARTICLE_\nLavinia Fontana\n_START_PARAGRAPH_\nLavinija Fontana (it. Lavinia Fontana, 1552 m. rugpj\xc5\xab\xc4\x8dio 24 - 1614 m. rugpj\xc5\xab\xc4\x8dio 11 d.) \xe2\x80\x93 ital\xc5\xb3 renesanso dailinink\xc4\x97, manieristinio stiliaus atstov\xc4\x97, priskiriama Bolonijos dail\xc4\x97s mokyklai. Viena i\xc5\xa1 pa\xc4\x8di\xc5\xb3 anks\xc4\x8diausiai \xc5\xbeinom\xc5\xb3 dailininki\xc5\xb3 moter\xc5\xb3.\n_START_SECTION_\nBiografija\n_START_PARAGRAPH_\nLavinija Fontana gim\xc4\x97 1552 m. rugpj\xc5\xab\xc4\x8dio 24 d. Bolonijoje. Ji buvo vietos vidutinio meistri\xc5\xa1kumo dailininko Prospero Fontana dukt\xc4\x97. Pirmus mokslus i\xc5\xa1\xc4\x97jo t\xc4\x97vo dirbtuv\xc4\x97se. Ankstyviausias darbas (ding\xc4\x99s) datuojamas 1575 m. 1577 m. ji i\xc5\xa1tek\xc4\x97jo u\xc5\xbe t\xc4\x97vo dirbtuvi\xc5\xb3 pasiturin\xc4\x8dio mokinio Gian Paolo Zappi, kuris jai pad\xc4\x97jo dail\xc4\x97s darbuose ir vald\xc4\x97 nemenk\xc4\x85 \xc5\xa1eimos \xc5\xabk\xc4\xaf (Lavinija Fontana per savo gyvenim\xc4\x85 susilauk\xc4\x97 11 vaik\xc5\xb3, tik 3 pergyveno vaikyst\xc4\x99). Ma\xc5\xbedaug 1570-\xc5\xb3j\xc5\xb3 pabaigoje \xe2\x88\x92 1580-\xc5\xb3j\xc5\xb3 prad\xc5\xbeioje Fontana tapo pripa\xc5\xbeinta dailininke Bolonijoje. Ji tap\xc4\x97 vietos pasiturin\xc4\x8di\xc5\xb3 ir kilming\xc5\xb3j\xc5\xb3 portretus. Jos religin\xc4\x97s scenos rodo Parmos dailinink\xc5\xb3, Antonio da Correggio ir Parmigianino, \xc4\xaftakas. Portretai daugiausia modeliuoti pagal Florencijos manieristin\xc4\x99 dail\xc4\x97s mokykl\xc4\x85. Tikriausiai \xc5\xbeinomiausi jos to laikotarpio paveikslai yra \xe2\x80\x9eAutoportretas prie klavichordo\xe2\x80\x9c (1577), \xe2\x80\x9eNoli me tangere\xe2\x80\x9c (1581), \xe2\x80\x9e\xc5\xa0v. Pranci\xc5\xa1kus laimina Luizos Savojiet\xc4\x97s s\xc5\xabn\xc5\xb3\xe2\x80\x9c (1590)._NEWLINE_Lavinijos Fontanos darbai paplito pla\xc4\x8diau nei vienuolyn\xc5\xb3 sienos ir pasiturin\xc4\x8di\xc5\xb3 \xc5\xbemoni\xc5\xb3 asmeniniai portretai. 1589 m. ji atliko u\xc5\xbesakym\xc4\x85 Madrido Eskorialo vienuolynui. Apie 1601 m. Askolio kardinolas u\xc5\xbesak\xc4\x97 jai religin\xc4\xaf paveiksl\xc4\x85 \xe2\x88\x92 taip apie j\xc4\x85 su\xc5\xbeinota Romoje. 1604 m. ji buvo pakviesta popie\xc5\xbeiaus Klemenso VIII-ojo \xc4\xaf Rom\xc4\x85, kur tapo popie\xc5\xbeiaus dvaro portretiste. Dirbo popie\xc5\xbeiui Pauliui V-ajam. \xc4\xaemanoma, kad ji tur\xc4\x97jo ry\xc5\xa1i\xc5\xb3 su Sofonisba Anguissola, Kremonos dailininke. Lavinija Fontana priklaus\xc4\x97 Romos \xc5\xa0v. Luko akademijai, kas rodo reik\xc5\xa1ming\xc4\x85 pripa\xc5\xbeinim\xc4\x85 vietos dailinink\xc5\xb3 tarpe. Lavinija Fontana mir\xc4\x97 1614 m. rugpj\xc5\xab\xc4\x8dio 11 d. Romoje. Palaidota Santa Maria sopra Minerva ba\xc5\xbeny\xc4\x8dioje. Legenda sako, kad v\xc4\x97lyvaisiais metais ji buvo pasitraukusi \xc4\xaf vienuolyn\xc4\x85. Apie 130 darb\xc5\xb3 \xc5\xa1iuo metu jai priskiriami, apie 30 j\xc5\xb3 yra pasira\xc5\xa1yti ir datuoti.'